
פרוטוקול מס' 110

מישיבת ועדת החוקה, חוק ומשפט
מיום רביעי, ב' בחודש אדר ב', התש"ס (8 במרץ, 2000) בשעה 15:00




נכחו:

חברי הוועדה:	אמנון רובינשטיין – היו"ר
	יעל דיין
	צחי הנגבי
	דוד טל
	נחום לנגנטל
	יוסף לפיד
	ראובן ריבלין
	גנדי ריגר
	יובל שטייניץ


מוזמנים:	חה"כ קולט אביטל
	חה"כ משה גפני
	חה"כ רוני מילא
	בועז פרסלר



יועץ משפטי:   שלמה שוהם

מנהל/ת הוועדה: דורית ואג

קצרנית: לאה קיקיון






סדר היום: דיון ביוזמת הוועדה לחקיקת חוק יסוד: חקיקת חוקי יסוד – בקשה לרוויזיה.







דיון ביוזמת הוועדה לחקיקת חוק יסוד: חקיקת חוקי יסוד – בקשה לרוויזיה


היו"ר אמנון רובינשטיין:

	 אני מתכבד לפתוח את ישיבת הוועדה. 

	היתה בקשה לרביזיה של חבר הכנסת נחום לנגנטל. הוא הודיע לי שהוא לא יוכל להגיע, ושבמקומו יגיע הרב דרוקמן. 


משה גפני:

	 האם אני יכול להסביר מדוע הוא ביקש רביזיה? הוא ביקש רביזיה כיוון שיש החלטת ממשלה, וזה גם מה שהולך ומתגבש, שתוקם ועדה ציבורית שהיא תגבש את כל הנושא של חוקי יסוד ושל חוקה. 


יוסף לפיד:

	 את זה ידענו עוד לפני הדיון הקודם. 


ראובן ריבלין:

	קודם כל צריך להחליט שיש רביזיה, ואז אנחנו שומעים את הדברים. 


היו"ר אמנון רובינשטיין:

	 כן. קודם כל יש הצבעה האם לקיים רביזיה. כיוון שחבר הכנסת נחום לנגנטל הגיע, אני מבקש לשמוע את דבריו בנושא. 


נחום לנגנטל:

	אני אמרתי לכמה חברים בוועדה שאני מבקש לקיים הצבעה ברביזיה. אם תתקבל הצעתי לגבי הרביזיה – נעשה את זה. אם לא- אדבר אחרי זה. אני רוצה לומר מדוע אני מבקש רביזיה. יש הבנה בינינו, למרות שעד לרגע זה לא הובא לידיעתי מה החלטתם אתמול. אמרנו שאנחנו מבקשים הסכמה ג'נטלמנית מחברי הוועדה, הוועדה הקואליציונית, שיסכימו לזה שנעביר את חוק היסוד הזה בקריאה ראשונה. הלכתי אל אותם אנשים, שמועמדים להיות חברי הוועדה, וביקשתי מהם בשבוע האחרון וביקשתי את הסכמתם שנעביר את החוק הזה בקריאה ראשונה, ושהם לא יראו בזה משום פגיעה בהם. הם לא קיבלו את בקשתי. הם הודיעו שאם מעבירים חוק יסוד בקריאה ראשונה, הם לא מסכימים לכהן כחברי ועדה, מבחינתם. יש כאן אנשים שיהיו מאד מרוצים כתוצאה מהדבר הזה. מאחר ואני חושב שהדבר הזה הוא חשוב, אמרתי ששווה לדחות את ההחלטה בעניין הזה לכמה חודשים, על מנת שתקום ועדה. זו היתה בקשתי. 


היו"ר אמנון רובינשטיין:

	מי בעד ההצעה לקיים רביזיה, לפי הצעתו של חבר הכנסת נחום לנגנטל? – 4. מי נגד? – 9. 
אני מודה לכם, הרביזיה לא התקבלה. 

הישיבה ננעלה בשעה 15:10







	

	



